*………sz. napirend*

# Előterjesztve:

Pesthidegkúti Városrészi Önkormányzathoz

ELŐTERJESZTÉS

**A Képviselő-testület 2017. május 25-i rendes ülésére**

**Tárgy:** Pályázattal kapcsolatos tulajdonosi hozzájárulás

**Készítette:** ……………...…………………………..

Szentirmai-Zöld Máté

polgármesteri referns

**Egyeztetve:** …………………………………………

Dankó Virág

alpolgármester

………………………………

Szigetiné Bangó Ildikó

Pénzügyi Iroda vezetője

**Látta:** ………………………………………………

dr. Szalai Tibor

jegyző

# *A napirend zárt ülésen történő tárgyalást nem igényel*

**Tisztelt Képviselő-testület!**

A II. Kerületi Önkormányzat 100%-os tulajdonában álló II. Kerületi Sport és Szabadidősport Nonprofit Kft. – élve a társasági adóról (TAO) szóló törvényben foglalt lehetőséggel, amely a látvány-csapatsportok támogatásának adókedvezményét foglalja magában – 2015 tavaszán sikeres pályázatot nyújtott be a Magyar Vízilabda Szövetséghez (MVLSZ) uszoda megvalósítására.

Az Önkormányzat a szűkebb és tágabb környezetben élő lakosság igényeit kiszolgáló, vízilabda utánpótlás nevelésére épülő uszodát szeretne létesíteni Máriaremetén, amely nagyobb szabású úszó- és vízilabda eseményeknek is helyszínéül szolgálhat, miközben a helyi oktatási intézmények igényeit is maximálisan kiszolgálja. Az uszoda építésére vonatkozó önkormányzati elképzelés a fővárosi fejlesztési elképzelésekkel is összhangba hozható, tehát olyan lehetőség kihasználásáról van szó, amelyben a régóta fennálló lakossági igények és a sportszakmai szempontok szerencsésen találkoznak.

Mindezekkel összhangban az uszoda létesítése a Magyar Kormány támogatását is élvezi, és Magyarország 2016. évi központi költségvetéséről szóló 2015. évi C. törvény 3. melléklet IV. h) pontja alapján létrejött támogatási szerződésnek megfelelően bruttó 300 millió forint összegű, vissza nem térítendő támogatást biztosított a II. Kerületi Önkormányzat beruházásának megvalósításához. Folyamatban van ugyanakkor a 2017. évi központi költségvetés terhére megítélt újabb bruttó 200 millió forintos támogatás lehívása is.

A projekt teljes költségvetését a 2015-ben beadott TAO pályázat bruttó 4 milliárd forintosra becsülte. A tervezett beruházás 70%-a, vagyis hozzávetőleg 2,7 milliárd forint TAO támogatás összegyűjtésére volt szükség a projekt megindításához. Önkormányzatunk mindent megtett annak érdekében, hogy a szükséges erőforrásokat felkutassa, így – az üzleti életben kiemelkedő teljesítményt nyújtó – nagyvállalatokat és sok kisebb, lokálpatrióta elkötelezettséggel bíró vállalkozást sikerült az ügy mellé állítania, és a lehetséges TAO forrást maximálisan összegyűjtenie.

Az elmúlt hónapokban párhuzamosan zajlott az uszoda kiviteli tervdokumentációjának összeállítása és – ennek alapján – a módosított építési engedélyezési eljárás, vagyis a 2015 novemberében megszerzett építési engedély felülvizsgálata, módosítása is. Ez utóbbi a közelmúltban sikeresen lezárult: a máriaremetei uszoda – az illetékes Kormányhivatal BP-01/007/00204-35/2017 számú határozatában megadott – módosított építési engedélye 2017. március 22. napján jogerőre emelkedett.

A kiviteli terv elkészítése egyúttal a TAO pályázaton 2015 tavaszán benyújtott becsült költségvetés számadatainak pontosítását, véglegesítését is jelentette. A két évvel ezelőtt elkészített pályázati terv és az ehhez rendelt költségvetés elsősorban sportszakmai alapelvek mentén kialakított koncepciót jelentett. A koncepció kidolgozásakor az utánpótlásbázis nagyságát és a lakossági használat mértékét alapul véve számítottuk ki a szükséges vízfelületek és öltözőkapacitások méretét, az ehhez rendelt gépészeti/műszaki megoldások típusát és költségeit.

A TAO pályázati koncepcióval ellentétben a kiviteli terv – műfajából eredően – tovább lép a sportszakmai vízióból és számításokból generált mennyiségi egységeken és – természetesen – a két évvel ezelőtti egységárakon is. A kiviteli terv már konkrét anyagárakat és folyómétereket vesz alapul, aktuális munkadíjakkal kiegészítve, vagyis – az alkalmazott műszaki megoldások függvényében – egy ilyen volumenű projekt végső bekerülési költsége akár 40%-kal is meghaladhatja a koncepciótervben megállapított költségkeretet. Ahogy a 2015 tavaszán a Képviselő-testület elé került előterjesztésben is megfogalmaztuk: *„A részletes és konkrét költségvetést csak a kiviteli tervek ismeretében lehet meghatározni.”*

Egy koncepciótervben még nincsenek részletesen kidolgozva a szakágak, így fordulhat elő, hogy akár a ház alapvető paraméterei is megváltozhatnak a kiviteli terv elkészítése, az aprólékos szakági tervezés során, ami komoly kihatással van a költségekre. Ezek bemutatására álljon itt néhány példa:

* a gépészeti berendezések lekerültek a tetőről az alagsorba, vagyis az épület a részleges pince helyett teljesen alápincézett lett; ez azt jelenti, hogy a gépészet zajszennyezése nem terheli a környező lakosságot, ugyanakkor a gépek által elfoglalt területen felül több mint 400 m2 hasznos, mindenféle kiegészítő funkcióval megtölthető tér keletkezik;
* a vízelvezetési nehézségek megoldása érdekében komoly költségvonzattal járó, késleltető műtárgy került megtervezésre, vagyis olyan hatalmas puffer tározó kerül elhelyezésre a medencetér alatt, amely lehetővé teszik a nagyméretű medence vizének 2 nap alatt történő leeresztését;
* a kültéri medence téliesítése, téli sátorfedése is oly módon kerül kialakításra, hogy annak igen zajos gépészete nem a felszín felett, hanem szintén a pinceszinten kerül elhelyezésre, vagyis nem lesz zajszennyezése a külső környezet felé, ugyanakkor a gépészethez vezető több mint száz méternyi légcsatorna rendszert is ki kell építeni;
* a gépészeti funkciók felszín alá kerülésével megduplázódik ugyanakkor a fitnesz kapacitás, ami ismét a használhatóságot javítja, a gazdaságos üzemeltetést erősíti.

Egy-egy műszaki megoldás módosítása, véglegesítése minden esetben a jobb, költséghatékonyabb üzemeltetés érdekében történik. A konkrét műszaki többlet-tartalomból és a piaci árváltozásból eredő mintegy bruttó 1,7 milliárd forintos többletköltség finanszírozására a 2015. évi TAO pályázat módosítására irányuló kérelem benyújtását tervezzük a Magyar Vízilabda Szövetséghez. Kérelmünk pozitív elbírálása esetén a többletköltség 70%-a – a TAO keret megemelésével – céges felajánlásokon keresztül előteremthető.

A látvány-csapatsport országos sportági szakszövetsége – jelen esetben tehát az MVLSZ – a 300 millió forintos értéket meghaladó sportfejlesztési program (pályázat) esetében – a TAO törvény felhatalmazása alapján kiadott kormányrendelet szerint – a sportpolitikáért és az adópolitikáért felelős miniszter véleményét figyelembe véve hoz majd döntést. Előzetes érdeklődésünkre Varga Mihály nemzetgazdasági miniszter és Szabó Tünde sportért felelős államtitkár is biztosított bennünket a támogatásáról.

Önkormányzatunk számára a módosított pályázathoz szükséges önerő biztosítása – a stabil költségvetésnek és a fentebb említett bruttó 500 millió forintos központi állami támogatásnak köszönhetően – nem jelent problémát. Összességében elmondható tehát, hogy – sikeres pályázat esetén – az önerő érdemi növekedése nélkül építhet az Önkormányzat az eredetileg tervezettnél nagyobb, műszaki többlet tartalommal megnövelt, hatékonyabban és gazdaságosabban üzemeltethető sportuszodát.

A II. Kerületi Sport és Szabadidősport Nonprofit Kft. – a látvány-csapatsport támogatását biztosító támogatási igazolás kiállításáról, felhasználásáról, a támogatás elszámolásának és ellenőrzésének, valamint visszafizetésének szabályairól szóló 107/2011. (VI.30) Korm. rendeletben foglaltak szerint elkészített – sportfejlesztési programjában szereplő uszoda megvalósítása érdekében kérem a tisztelt Képviselő-testületet, hogy a 2015. évi TAO pályázat módosítására irányuló kérelem benyújtása érdekében a tulajdonosi hozzájárulás megadásáról szóló határozati javaslatot elfogadni szíveskedjen.

**HATÁROZATI JAVASLAT**

A Képviselő-testület úgy dönt, hogy a Budapest Főváros II. Kerületi Önkormányzat 100%-os tulajdonú társaságaként bejegyzett II. Kerületi Sport és Szabadidősport Nonprofit Korlátolt Felelősségű Társaság (székhely: 1024 Budapest, Mechwart liget 1.; adószám: 25149724-2-41; képviselő: Becsey Péter) által a Magyar Vízilabda Szövetséghez 2015-ben benyújtott, be/SFP-00050/2015/MVLSZ számon jóváhagyott sportfejlesztési programjának módosítására vonatkozó kérelem benyújtásához szükséges – jelen határozat mellékletét képező – tulajdonosi hozzájáruló nyilatkozat aláírására felhatalmazza a Polgármestert.

**Felelős:** Polgármester

**Határidő:** azonnal

*(A határozat elfogadásához minősített többségű szavazati arány szükséges.)*

Budapest, 2017. május 23.

**Dr. Láng Zsolt**

Polgármester

*határozat melléklete*

**Tulajdonosi hozzájáruló nyilatkozat**

1. Budapest Főváros II. Kerületi Önkormányzat (1024 Budapest, Mechwart liget 1. ÁHTI azonosító: 745213, adószám: 15735650-2-41) – képviseletében Dr. Láng Zsolt Polgármester kijelenti, hogy 1/1 arányban kizárólagos tulajdonosa a Budapest II. kerület 51721 hrsz-ú, természetben a 1029 Budapest, Máriaremetei út 224. sz alatt található sportcélú ingatlannak.
2. Az ingatlan tulajdonosa hozzájárul ahhoz, hogy a II. Kerületi Sport és Szabadidősport Nonprofit Kft. (1024 Budapest, Mechwart liget 1.; adószám: 25149724-2-41; képviselő: Becsey Péter) a Magyar Vízilabda Szövetség felé benyújtott és 2017 májusában módosított sportfejlesztési programjában részletezett beruházást – a látvány-csapatsportok támogatásának adókedvezménye keretében – nyertes pályázat esetén a fent megnevezett ingatlanon megvalósítsa.
3. Az ingatlan tulajdonosa kijelenti, hogy visszavonhatatlanul hozzájárul ahhoz, hogy a TAO törvényben meghatározottak szerint ingatlanára 15 év időtartamra a Magyar Állam javára a jóváhagyó határozatban meghatározott támogatás mértékéig az ingatlan-nyilvántartásba jelzálogjog kerüljön bejegyzésre.
4. A jelzálognak az ingatlan-nyilvántartásba történt bejegyzésével kapcsolatos költségek (pl. jelzálogjog bejegyzésre alkalmas okirat elkészíttetése) a II. Kerületi Sport és Szabadidősport Nonprofit Kft-t terhelik.
5. A nyilatkozatot tevő kijelenti, hogy nyilatkozattételi képessége nincs korlátozva, az ingatlannal kapcsolatos rendelkezési jogok megilletik.

Budapest, 2017. május 25.

|  |
| --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| **Dr. Láng Zsolt**  **Polgármester Budapest Főváros  II. Kerületi Önkormányzat** |